dr. sc. Zlata Tomljenović

Učiteljski fakultet Sveučilišta u Rijeci

[zlatatomljenovic@gmail.com](mailto:zlatatomljenovic@gmail.com)

**Uvažavanje različitosti stilova učenja u nastavi likovne kulture**

**Sažetak**

Unutar odgojno-obrazovnog procesa može se govoriti o kognitivnim stilovima, stilovima učenja, stilovima poučavanja, stilovima spoznavanja i stilovima mišljenja. Pojedini autori definiraju ove pojmove kao sinonime, dok drugi naglašavaju razlike među njima, u smislu šireg i užeg obuhvaćanja kognitivnih, fizioloških i afektivnih procesa, aktivnih tijekom učenja pojedinca. Uvažavanje stilova učenja učenika izrazito je važno; naime, način na koji će učitelj posredovati odgojno-obrazovne sadržaje izravno utječe na način i rezultate učenja učenika, budući da će na različite načine poučavanja učenici različito reagirati. Istraživači na području učenja i poučavanja izveli su brojne klasifikacije stilova učenja. U ovom radu navode se one koje su najviše utjecale na razvoj suvremenih pedagoških teorija i koje se mogu aplicirati na područje učenja i poučavanja likovne kulture. U nastavi likovne kulture (kao i u nastavi općenito) potrebno je poticati razvijanje i primjenu što raznovrsnijih stilova učenja, i to na način oblikovanja problemskih zadataka u kojima se kombiniraju različite vrste aktivnosti te primjenjuju metode rada kojima se obuhvaćaju svi stilovi učenja. Učenicima se, između ostalog, tako daje mogućnost da, osim razvoja svojih 'jakih strana', vježbaju i sposobnosti u kojima se ne ističu. Na taj način učenici mogu ostvariti potrebnu razinu sposobnosti za integrirano učenje, u svrhu cjelovitog razvoja njihove osobnosti. Cilj ovoga rada jest ukazati na ovu dimenziju odgojno-obrazovnog procesa koja se, unatoč svojoj važnosti, još uvijek nedovoljno ističe, kako u stručnoj literaturi, tako i u nastavnoj praksi.

**Ključne riječi:** kognitivni stilovi, stilovi učenja, nastava likovne kulture, nastavne metode, učenje

**Uvod**

Unutar odgojno-obrazovnog procesa može se govoriti o stilovima učenja, stilovima poučavanja te o kognitivnim stilovima, stilovima spoznavanja i stilovima mišljenja. Opća suglasnost oko definiranja kognitivnih stilova i stilova učenja još nije uspostavljena: jedni autori ih koriste kao sinonime, dok drugi naglašavaju različitost ovih pojmova, na način da kognitivni stilovi označavaju kognitivnu komponentu učenja, a stilovi učenja, pored kognitivne, uključuju i fiziološke i afektivne procese učenja, te su u tom smislu širi pojam, koji u sebi sadržava predhodni (Stojaković, 2000). Stilovi učenja i spoznavanja su međusobno povezani i isprepleteni, budući da bez mišljenja nema ni učenja i obratno. Kognitivni ili spoznajni stilovi predstavljaju vrjednosno neutralne, individualno različite načine ljudskog djelovanja na misaonom području (u prihvaćanju i preradi informacija), a povezani su s kognitivnim i konativnim (motivacijskim) osobinama ličnosti (Marentič Požarnik, Magajna, Peklaj, 1995; Pastuović, 1999). Kognitivni stil je, dakle, u uskoj vezi sa stilom učenja, budući da učenje upravo predstavlja unutrašnju preradu vanjske stvarnosti (Husarić, 2011).

O kognitivnim stilovima učenika ovisi na koji će način učitelj posredovati likovne sadržaje, budući da će na različite načine poučavanja i učenici različito reagirati (Zimmerman, 2007). Poznavanje kognitivnih stilova učenika omogućuje učitelju spoznaju, zbog čega određeni učenci likovnim zadacima pristupaju više racionalno, a drugi više intuitivno. Poznavanje stilova učenja učenika omogućuje učitelju lakši odabir i kombinaciju nastavnih metoda koje će doprinijeti samostalnom i kreativnom izražavanju pri rješavanju likovnih zadataka. U okviru nastavnog procesa važnu ulogu igraju i stilovi poučavanja učitelja koji uvjetuju učiteljevu metodologiju rada i utječu na način i ishode učenja učenika.

Istraživači učenja su izveli brojne klasifikacije stilova učenja. U daljnjem tekstu opisat će se one koje su najviše utjecale na razvoj suvremenih pedagoških teorija i koje se mogu aplicirati na područje učenja i poučavanja likovne kulture.

**Stilovi učenja s obzirom na ovisnost odnosno neovisnost o polju**

Kognitivni stilovi s obzirom na ovisnost odnosno neovisnost o polju razlikuju se po sposobnosti prevladavanja konteksta na području spoznavanja, odnosno razlikovanja dijela od organizirane cjeline (Marentič Požarnik, Magajna, Peklaj, 1995; Stojaković, 2000; Witkin, Moore, Goodenough, Cox, 1977). Pojedinci sa stilom spoznavanja ovisnim o polju šire zahvaćaju sadržaje, raspoznaju uzorak kao cjelinu, imaju teškoće s prepoznavanjem samo jednog gledišta te pri organizaciji i reorganizaciji sadržaja; pojedinci sa stilom spoznavanja neovisnim o polju lakše spoznaju određene dijelove, sposobni su ih analizirati i raščlaniti na komponente, u svom su prosuđivanju samostalniji i manje ovisni o socijalnoj okolini odnosno kontekstu od onih ovisnih o polju. Promatrajući iz konteksta učenja tj. savladavanja gradiva, može se reći da učenici neovisni o polju češće aktivno pristupaju učenju, samostalniji su, ne ovise o mišljenju drugih pri realizaciji zacrtanih ciljeva, pokazuju veću inicijativu i sposobnost strukturiranja gradiva, dok učenici ovisni o polju češće zauzimaju pasivniji, intuitivniji pristup, „pristup promatrača“, preferiraju rad s drugima, osjetljiviji su za druge ljude, ali i na mišljenje drugih odnosno na grupni pritisak, trebaju jasne upute i bolje strukturirani kontekst u kojemu se uči (u smislu jasno određenih sadržaja i zadataka).

Peklaj navodi postupke i metode koji su prilagođeni učenicima ovisnima i neovisnima o polju, (Marentič Požarnik, Magajna, Peklaj, 1995), a koji se mogu primijeniti i na nastavu likovne kulture. Postupci i metode koji pomažu učenicima *ovisnima o polju* su:

* jasno strukturiranje teksta koji se upotrebljava u učenju, iz kojeg mora biti razvidno, što je u njemu najvažnije; u nastavi likovne kulture tekst se upotrebljava uglavnom samo u udžbenicima, koji su većinom prilagođeni svim tipovima učenika preglednim oblikovanjem teksta, jasnim uputama i bogatim slikovnim materijalom; tekst se upotrebljava i u PPT prezentacijama, u kojima se naglasak stavlja na važne pojmove ili dijelove pomoću isticanja bojom ili veličinom);
* jasna organizacija predavanja - nastava likovne kulture provodi se na dinamičan i manje strukturiran način od ostalih nastavnih predmeta; samim time omogućuje da se sadržaji nastave obrade na različite načine, poticanjem aktivacije svih čula;
* vođenje pri učenju i rješavanju problema - učitelj ima ulogu koordinatora u organizaciji pojedinih koraka; kroz razgovor s učenicima pojašnjava likovni zadatak, te kada, čime i kako ga ostvariti;
* posredovanje plana rada - učenicima se jasno prezentiraju pojedine etape nastave;
* usmjeravanje k aktivnoj uporabi tehnika za zapamćivanje (postupci poput ispisivanja, potcrtavanja, multisenzornog doživljavanja) - ključni likovni pojmovi mogu se ispisati na ploču i povezati s ranije naučenim pojmovima; mogu se koristiti i grafički/slikovni prikazi onoga što se uči, označeni različitim bojama i veličinama slova; mentalne mape itd.;
* uporaba metoda za organizaciju gradiva (sheme, tabele...) - u nastavi se može koristiti plakatima sa slikovnim primjerima likovnih elemenata i njihovih odnosa te samostalno načinjenim plakatima, na kojima su pregledno i jasno strukturirani osnovni likovni pojmovi i njhovi odnosi ili neki drugi likovni sadržaji;
* označavanje najvažnijih pojmova pri određivanju zadatka – nakon uvodnog dijela sata, a prije praktičnog rješavanja zadatka poželjno je ispisati na ploču tri osnovne odrednice: što se prikazuje – likovni motiv, čime se prikazuje - likovna tehnika i na koji način/zbog čega se prikazuje - likovni problem;
* pružanje oslonca i potpore u onoj mjeri, u kojoj ih učenici trebaju - u nastavi likovne kulture individualni oblik rada prakticira se češće nego u ostalim nastavnim predmetima te je individualna interakcija između učenika i učitelja česta i poželjna;
* omogućavanje situacija u kojima će učenici učiti zajedno - učenici mogu učiti zajedno u grupama, u kojima kroz kreativnu igru rješavaju pojedine likovne zadatke vezane za određeni likovni problem, što može predstavljati uvod u praktičan rad; učenici također mogu stvarati zajednički likovni uradak.

Postupci i metode koji pomažu učenicima *neovisnima o polju* su:

* omogućavanje veće slobode pri učenju, bez ograničenja i detaljnih uputa - stvaralački karakter nastave likovne kulture omogućuje svakom učeniku pristupanje rješavanju likovnih problema na individualan način, pri čemu se potiče autonomnost u mišljenju i stvaranju;
* primjena učenja s otkrivanjem - suvremena nastava likovne kulture podrazumijeva problemski pristup učenju; učenici mogu otkrivati nove sadržaje i stvarati nove zaključke kroz verbalnu interakciju s učiteljem i međusobno te kroz kreativnu igru, u kojoj učitelj specifičnim nastavnim metodama i postupcima aktivira dječju znatiželju i motiviranost za dolaženje do rješenja postavljenog problema te za likovno izražavanje;
* postavljanje različitih oblika pitanja (otvorenog i zatvorenog tipa) pri provjeri znanja - budući da u nastavi likovne kulture nema klasične provjere znanja kao u ostalim predmetima, ova se postavka može odnositi na evaluacijski dio sata, u kojem učitelj provjerava jesu li i u kojoj mjeri učenici razumjeli i usvojili gradivo te potiče učenike na izražavanje vlastitih ideja, s ciljem poticanja njihove samostalnosti i samopouzdanja;
* poticanje na povezivanje i sintezu naučenoga – u nastavi likovne kulture učenici, primjerice, mogu navesti bitne odrednice sadržaja koji se obrađuje (npr. likovnih elementa, likovne tehnike...) te ih staviti u širi kontekst (primjerice, pri učenju kontrasta toplih i hladnih boja mogu se ponoviti ostali kontrasti boja koje učenik poznaje).

**Stilovi učenja po Kolbu**

Kolb (1984) je na učenje gledao kao na holistički i kontinuirani proces adaptacije svijetu, odnosno kao na kontinuiranu modifikaciju koncepata na temelju iskustva. Učenje definira kao proces u kojem se znanje oblikuje kroz transformaciju iskustva. Ono se odvija kroz četiri stadija, (konkretno iskustvo, reflektivno opažanje, apstraktna konceptualizacija i aktivno eksperimentiranje), pri čemu konkretno iskustvo čini osnovu za opažanje i refleksiju; refleksija predstavlja asimiliranje i sažimanje u apstraktne koncepte iz kojih se izvlače novi zaključci na osnovi aktivnog testiranja, a smjernica su za stvaranje novoga iskustva (Kolb, Boyatzis, Mainemelis, 2000). Prema kombinacijama određenih načina spoznavanja Kolb je učenje razvrstao na četiri stila: konvergentni, divergentni, asimilativni i akomodirajući (De Boer, Bothma, 2003; Kolb, Boyatzis, Mainemelis, 2000; Marentič Požarnik, Magajna, Peklaj, 1995). *Konvergentni stil* učenja bazira se na sposobnosti apstraktnoga razmišljanja (konceptualizacije) i aktivnoga eksperimentiranja. Učenike s prevladavajućim konvergentnim stilom odlikuje brzo rješavanje zatvorenih, egzaktnih problema (najbolje s jednim rješenjem) te praktična primjena rješenja. U nastavi likovne kulture skloni su rješavanju strogo specificiraniih, konkretnih, preciznih likovnih zadataka. Suprotno tome, *divergentni stil* karakterizira oslanjanje na konkretna iskustva i refleksno opažanje. Učenicima s prevladavajućim divergentnim stilom učenja najbolje odgovara promatranje konkretne situacije koju zahvaćaju iz šireg kuta gledanja, prepuštaju se fantaziji, imaju razvijenu sposobnost generiranja novih ideja te povezivanja odnosa u smislenu cjelinu. Skloni su umjetničkom izražavanju, a u nastavi likovne kulture široko postavljenim zadacima koji zahtijevaju uporabu mašte i kreativnog razmišljanja. Kod *asimilativnog stila* učenja prevladava sklonost k apstraktnom razmišljanju i promišljenom opažanju. Jaka strana učenika s prevladavajućim asimilativnim stilom jest mogućnost induktivnog razmišljanja odnosno sposobnost razumijevanja velikog broja informacija i njihova sažimanja u logičnu formu. Preferiraju čitanje, predavanje, analizu i razmišljanje. U likovnom izražavanju skloni su konstruiranju formi i nefiguralnim prikazima. *Akomodirajući stil* karakterizira oslanjanje na konkretno iskustvo i aktivno preispitivanje ideja. Prednost učenika s prevladavajućim akomodirajućim stilom očituje se u uspješnom konkretnom ostvarivanju planova i zadataka i lakoj prilagodbi zadanim uvjetima iz okoline i sklonosti novim izazovnim iskustvima. Njihove akcije određuje osjećaj, a ne logična analiza. U nastavi likovne kulture preferiraju motive i tehnike s kojima se mogu lako i brzo izražavati.

**Perceptivni stilovi učenja**

Stilovi učenja mogu se razlikovati i s obzirom na čulne osobitosti spoznavanja. Najpoznatija podjela perceptivnih stilova učenja jest ona Flemimnga i Millsa (1992), koji razlikuju vizualni, slušni, čitanje/pisanje i kinestetički stil učenja (Šimić Šašić, 2011). U stjecanju znanja i sposobnosti nekim učenicima više odgovara vizualni, nekima verbalni, a nekima kinestetički pristup; kod većine se, s druge strane javlja kombinacija preferiranih načina spoznavanja, primjerice vizualno-kinestetički, vizualno-verbalni itd.

*Spoznavanje informacija sluhom:* Neki učenici najlakše razumiju i najbolje pamte ukoliko informacije usvajaju verbalnim putem, odnosno slušno ih obrađuju. Nastavne metode koje najviše odgovaraju ovom tipu učenika su metoda usmenog izlaganja, metoda razgovora, slušanje auditivnih zapisa, čitanje naglas, glasno ponavljanje (prepričavanje) gradiva, objašnjavanje sadržaja drugima. U nastavi likovne kulture treba poticati otvoreni razgovor, kroz koji će učenici iznositi vlastita mišljenja, stavove i doživljaje, stvarati zaključke i motivirati se za likovno izražavanje.

*Spoznavanje informacija vidom:* Učenici koji preferiraju vizualni način dolaženja do informacija teže se koncentriraju na riječ učitelja; lakše uče ukoliko, primjerice, sami pročitaju tekst u udžbeniku. Imaju izraženo vizualno pamćenje tj. najbolje pamte ono što vide. Vizualni primjeri koji prate verbalno izloženi sadržaj olakšavaju im učenje, budući da im više odgovara simultani prikaz informacija (cjelovita slika) nego sukcesivno nizanje, kao kod čitanja ili govorenja. U nastavi likovne kulture mogu se koristiti sljedeća sredstva prijenosa informacija: reprodukcije, originalna umjetnička djela, dječji likovni uratci, plakati i ostali slikovni materijali, ploča, vremenske linije, filmovi, fotografije, video uratci. Nastavne metode koje odgovaraju ovom obliku učenja su metoda demonstracije, metoda uporabe različitih medija (u prvom redu vizualnih), metoda kreativne vizualizacije.

*Motorički/kinestetički način spoznavanja:* Učenici kod kojih prevladava ovaj način spoznavanja informacija skloni su istraživanju opipom, kao i potcrtavanju ili pisanju zabilješki, odnosno djelatnostima koje će aktivirati njihovu motoriku, a time i koncentraciju. Kinestetički usmjereni učenici preferiraju učenje kroz pokret te realne životne situacije. Metode i postupci koje će u nastavi likovne kulture aktivirati njihovu pažnju su metoda praktičnoga rada (likovnog izražavanja), metoda simulacije, kreativna igra koja uključuje pokret i zorno prikazivanje, kao i demonstracija stavova i osjećaja kroz motoričko iskazivanje.

**Stilovi spoznavanja po Rancourtu**

Rancourtova klasifikacija stilova učenja bazira se na načinu prihvaćanja, prijenosa, dijeljenja, uporabe i konstruiranja znanja, a čine ju tri osnovna modusa na koja se znanje stječe: racionalni, empirički i noetički (metaforički) (Marentič Požarnik, Magajna, Peklaj, 1995). Na osnovi ove podjele Rancourt je izveo daljnjih šest stilova spoznavanja, koji predstavljaju njihove kombinacije. Načini spoznavanja prema Rancourtu su:

* *racionalni modus* – glavni izvor spoznavanja jest razmišljanje, odnosno mentalni procesi; učenici s pravladavajućim racionalnim modusom skloni su stvaranju deduktivnog znanja, probleme rješavaju na logičan i metodičan način s primjenom teorija, pravila i formula. Skloniji su strukturiranoj i sistematičnoj nastavi, bez uplitanja osobnih stavova i osjećaja, dobro organiziranoj diskusiji te teoretskoj nastavi umjesto praktične (samim time nameće se zaključak da se mogu osjećati nesigurnije u slobodnije koncipiranoj, stvaralačkoj nastavi likovne kulture te učitelji ovakvim učenicima trebaju posvetiti dodatnu pažnju);
* *empirički modus* – spoznavanje podataka odvija se putem osjetila, odnosno sakupljanjem, mjerenjem i opažanjem; na osnovi sakupljenih informacija i konkretnog iskustva učenici s prevladavajućim empiričnim modusom primjenjuju induktivno zaključivanje i time dolaze do znanja; usmjereni su na praktično i strukturirano znanje, skloni su eksperimentu (prirodoslovnim disciplinama) i aktivni u nastavnom procesu. U nastavi likovne kulture ovi će učenici pokazati preciznost u izvedbi, a biti će skloniji jasno određenim temama/motivima, koje će u tehničkom smislu nastojati što bolje izvesti;
* *noetički (metaforički) modus* – temelji se na intuitivnom načinu dolaženja do spoznaja, kojega karakterizira osobno, emocionalno određeno iskustvo i opažanje stvarnosti na cjelovit (neanalitičan) način. Razmišljanje nije sistematično, već je nestrukturirano, s misaonim preskocima i asocijacijama. Učenike s prevladavajućim noetičkim modusom karakterizira ekstrovertiranost, spontanost i povremena impulsivnost, zbog čega su skloni umjetničkom izražavanju i improviziranju, kao i društveno-humanističkim područjima.

**Stilovi učenja po Torranceu**

Pojedini istraživači pokušali su prodrijeti u neurološke osnove preferiranja i formiranja dominantnog stila učenja i spoznavanja. Na tom području posebice su se istakli N. J. Entwistle i E. P Torrance (Marentič Požarnik, Magajna, Peklaj, 1995). Torrance (1972) sa suradnicima detaljno razrađuje povezanost stilova spoznavanja i hemisferičnosti mozga te stilove učenja i razmišljanja imenuje prema terminima specijaliziranih funkcija pojedine moždane hemisfere: lijevohemisferični, desnohemisferični i integrativni stil. Ova podjela ne može se shvaćati doslovno; naime, mozak djeluje kao cjelina, a sve misaone operacije složeni su rezultat aktivnosti obje polovice mozga; lateralizacijom (procesom u kojem se različite funkcije i procesi u mozgu povezuju s jednom ili drugom hemisferom) stvara se dominantnost pojedine hemisfere pri kontroli određenih procesa mišljenja. (Marentič Požarnik, Magajna, Peklaj, 1995). Lijeva polovica mozga zadužena je za analitičko, logično, konvergentno mišljenje, a način obrade informacija je uglavnom linearan i sukcesivan. Učenici s naglašenim lijevohemisferičnim stilom učenja skloni su prirodoslovnim i tehničkim znanostima. Desna polovica mozga zadužena je za sintezu, izražavanje osjećaja, maštanje i intuitivan pristup. Dominantna je pri spoznaji zvukova, tjelesnih osjećaja, vizualno-prostornih odnosa. *Desnohemisferični stil učenja* i razmišljanja podrazumijeva uporabu metafora, analogija, demonstracije, pokreta pri učenju. Učenici s naglašenim desnohemisferičnim stilom učenja skloniji su savladavanju gradiva posredstvom metoda, sredstava i pomagala koji u sebi uključuju vizualni i/ili kinestetički podražaj. Informacije obrađuju cjelovito, probleme rješavaju intuitivno. Postižu dobre rezultate u umjetničkim nastavnim predmetima. *Integrativni stil učenja* i razmišljanja karakterizira podjednaka uporaba lijeve i desne polovice mozga. Učenici s integrativnim stilom učenja informacije obrađuju kako simultano, cjelovito, tako i sukcesivno, analitički.

Današnji školski sustav općenito je više prilagođen učenicima kod kojih je dominantna uporaba lijeve polovice mozga, odnosno ciljevi nastave se ostvaruju uglavnom potenciranjem intelektualnih sposobnosti, analitičkim mišljenjem, verbalno-sukcesivnim načinom poučavanja i učenja. Prema gore navedenim postavkama može se zaključiti da se u nastavi likovne kulture više potenciraju aktivnosti za koje je zadužena desna polovica mozga. To ne znači da će nastava likovne kulture poticati samo desnohemisferične funkcije mozga, naprotiv: ona kroz integrativni pristup sadržajima potiče simultani razvoj svih sposobnosti podjednako. Poticanjem razvoja kreativnosti kao aktivnosti povezane s desnohemisferičnim moždanim funkcijama, dovode se u ravnotežu aktivnosti obje polovice mozga, potiče se njihovo integracijsko povezivanje te stvaranje preduvjeta za primjenu teoretskog znanja na manje ili više kreativan način i u praktičnom, svakodnevnom životu.

Priroda nastave likovne kulture nalaže uvažavanje svih navedenih stilova učenja; cilj nastave općenito, a posebice nastave likovne kulture, jest nuditi zadatke koje kombiniraju različite vrste aktivnosti, primjenjujući metode rada koje će zadovoljiti sve stilove učenika, ali im i pružiti mogućnost da, osim razvoja njihovih jakih strana, vježbaju i sposobnosti u kojima se ne ističu, kako bi dosegli potrebnu razinu sposobnosti za integrirano učenje, s ciljem cjelovitog razvoja osobnosti (Karlavaris, Berce Golob, 1991; Tacol, 2003). Ova činjenica naglašava iznimnu važnost nastave likovne kulture u razvoju djece osnovnoškolske dobi, ali i odgovornost učitelja u smislu ispravne realizacije potencijala koje ona nudi.

Navedene klasifikacije zanimljivo je usporediti s Karlavarisovom klasifikacijom likovnih tipova učenika, koji likovne tipove dijeli prema likovnim sposobnostima, prema sklonostima u uporabi likovnoizražajnih sredstava te prema osobnim kompetencijama (vidi: Karlavaris, 1991), uzimajući, između ostaloga, u obzir i kognitivne stilove učenika. Kako bi omogućili svakom djetetu nesmetano i potpuno razvijanje na likovnom planu, učitelji, između ostalog, trebaju poznavati likovnu tipologiju djece i njoj prilagoditi one elemente nastavnog procesa koji se neposredno tiču ovog područja.

**Uloga nastavnih strategija i metoda pri uvažavanju različitosti kognitivnih stilova učenika**

Glavni razlog osvješćivanja spoznajnih stilova, odnosno individualnih razlika u pristupima učenju i rješavanju problema leži u senzibiliziranju za posebnosti ovih razlika i spoznavanju vlastitih jakih i slabih strana, kako kod učenika, tako i kod učitelja. Osvješćivanjem vlastitih stilova poučavanja učitelji će lakše prilagođavati načine poučavanja heterogenoj grupi učenika u razredu; spoznajom stilova učenja učenika bolje će razumjeti posebnosti i razloge poteškoća kod učenika u savladavanju gradiva te, prema tome, sustavnije i smislenije kombinirati i prilagođavati vlastite metode rada, oblike rada, nastavna sredstva i pomagala te načine vrednovanja znanja na likovnom području. Temeljno pitanje koje se pritom postavlja jest na koji način uvažavati različitost kognitivnih stilova učenika pri planiranju i realizaciji nastavnih sadržaja likovne kulture? Prvi korak leži u osvješćivanju i detektiranju različitosti kogntivnih stilova učenika, nakon čega slijedi prilagođavanje nastavnih strategija odnosno primjena kako općih, tako i predmetno specifičnih (likovnih) metoda, koje su proizašle iz posebnosti likovnoga područja, njegovih značajki i problematike. Poznavanje karakteristika i načina uporabe nastavnih metoda jedna je od najvažnijih vještina koje suvremeni učitelj treba posjedovati, naročito u kontekstu uvažavanja individualizacije nastave i cjelovitoga razvoja učenika; naime, fleksibilnost pri uporabi različitih nastavnih metoda, oblika i didaktičkih pristupa omogućava učitelju da u većoj mjeri uvažava raznolikost stilova učenja i karakteristike svakog učenika. Uporaba specifičnih (likovnih) metoda rada omogućuje dosljednije razvijanje sposobnosti opažanja, mašte, sposobnosti razmišljanja i izražavanja misli na likovni način, slobodno kreativno izražavanje, samostalno i kreativno korištenje likovnih materijala i tehnika, primjećivanje suptilnih kvalitativnih likovno-estetskih odnosa, primjećivanje likovnih vrijednosti u svojoj okolini i na likovnim djelima. Pri izboru nastavnih metoda učitelj ne može u svakom trenutku nastavnog procesa voditi računa o primjeni odgovarajuće metode prilagođene svakom pojedinom tipu učenika u razredu. Ovaj problem se djelomično ili u većini može izbjeći kombinacijom što više različitih načina poučavanja, prilagođenima različitim kognitivnim tipovima učenika, ali i trenutnim potrebama i željama učenika te postojećem ozračju u razredu. Načini prezentacije likovnog sadržaja i praktičnog rada trebaju uključivati različite i komplementarne vrste aktivnosti poput otvorene i fleksibilne interakcije između učitelja i učenika, radioničkog tipa nastave, primjene multimedija, promatranja, opažanja, igre, refleksije, analize, sinteze, uspoređivanja, uopćavanja, zamišljanja, maštanja, induktivnog i deduktivnog zaključivanja, stvaranja analogija, vrednovanja.

U tradicionalnom, transmisijski koncipiranom odgojno-obrazovnom procesu naglasak se uglavnom stavlja na metode rada koje potiču razvoj logičkog, racionalnog mišljenja, odnosno pogoduju asimilativnom, racionalnom i djelimice empiričnom stilu spoznavanja (primjerice, metoda usmenog izlaganja). Suvremeno koncipirana i problemski utemeljena nastava likovne kulture po svom ustroju uglavnom odgovara divergentnom, akomodativnom i/ili noetičkom stilu pa bi, sukladno tome, u radu trebalo koristiti metode rada koje odgovaraju navedenim načinima: metodu usmenog izlaganja trebalo bi što češće zamijeniti razgovorom koji potiče otvorenu razmjenu misli i ideja između učitelja i učenika i predstavlja temelj interaktivnog pristupa učenju i poučavanju (Tomljenović, 2015). Interakcija između učitelja i učenika uključuje razgovor u kojem učitelj koristi svoje likovno iskustvo, kako bi pomogao učenicima u osvješćivanju struktura koje stvaraju; pritom nema ispravnih i pogrešnih odgovora, već se o različitim pogledima raspravlja i kroz zajednički razgovor dolazi do zaključaka. Na taj način, uz pomoć učitelja, učenici grade osobno znanje temeljeno na vlastitom razmišljanju odnosno transformaciji vlastitih reprezentacija iz jednog oblika u drugi, što je preduvjet uvažavanja individualnih razlika među učenicima. Pitanja koja učitelj postavlja trebaju biti jasno postavljena i razumljiva svim učenicima, a pristup učitelja prijateljski i poticajan, kako bi se učenici osjetili dovoljno sigurnima za izražavanje vlastitih misli i ideja. Učitelj treba postavljati otvorena pitanja, koja ne propituju znanje, već mišljenje o određenoj tematici; na taj način on dobiva informaciju o vrsti i kvaliteti učenikova mišljenja i znanja, a ne o kvantiteti zapamćenih činjenica. Učitelj treba biti otvoren i za neobična pitanja od strane učenika, koja će dopustiti i drugačije gledanje na stvarnost od uobičajenog, a da pritom ne osjeća nesigurnost zbog zadiranja u ustaljeni način razmišljanja ili ponašanja. Učenici, ovisno o individualnim kognitivnim i likovnim tipovima, posjeduju različite načine gledanja na stvarnost, odnosno na različite načine povezuju vlastite konstrukte znanja. Stoga niti jedan odgovor ili pitanje učenika nisu besmisleni. U slučaju neobičnih ili drugačijih odgovora učitelj treba pokazati fleksibilnost i pitati učenika na koji je način došao do njega ili što ga je natjeralo na takav zaključak, budući da iz odgovora može saznati mnogo o načinu njegova razmišljanja (Tacol, 2003; Tomić, 2003).

Pored uvažavanja postojećeg stila učenja važno je kod učenika osvijestiti i približiti ostale načine i mogućnosti spoznavanja te im pomagati da razvijaju i svoja deficitarna područja (odnosno načine učenja), kao i načine što lakšeg prijelaza iz jednog u drugi, odnosno njihove integracije (Smith, Renzulli 1984). U svome nastojanju da udovolje svim stilovima učenja učenika u razredu, učitelji ne trebaju činiti drastične promjene u svom stilu poučavanja; Felder i Henriques (1995) navode neke pristupe poučavanju koji mogu zadovoljiti potrebe i načine učenja svih (ili barem gotovo svih) učenika u razredu, a mogu se primijeniti i u nastavi likovne kulture. To su: motivacija za učenje – stavljanje situacija u kontekst koji učenik može povezati s osobnim iskustvom, čime učenje od pukog memorizirajućeg postaje induktivno i globalno,; balansiranje konkretnih informacija (definicija, pravila) i konceptualnih informacija (uzoraka, usporedbi) u svakoj nastavnoj temi; kombiniranje strukturiranog, deduktivnog pristupa poučavanju i otvorenijih, nestrukturiranih aktivnosti koje stavljaju naglasak na interakciju i društveni kontekst; uporaba vizualnih materijala (fotografije, crteži, skice, filmovi, video zapisi...); umjereno provođenje ponavljajućih vježbi kako bi se savladala osnovna znanja (primjerice, način uporabe određene likovne tehnike/materijala); kombiniranje aktivnog poučavanja s refleksivnim razmišljanjem, koje se kroz dijalog i praktični rad dešava u grupama kroz zadavanje manjih zadataka ili kreativnu igru; kombiniranje induktivne i deduktivne prezentacije nastavnoga sadržaja kroz razgovor o temi, proširivanju i povezivanju s drugim područjima, ali i ponavljanje ključnih riječi, definiranje njihova značenja, (npr. podjela likovnih elemenata prema klasifikacijama) i slično.

U okviru nastave likovne kulture važno je uvidjeti na koji se način različitost kognitivnih stilova učenika odražava na razvoj kreativnog mišljenja i izražavanja, razvoj opažaja, sposobnost uočavanja likovnih kvaliteta i odnosa te razvoj estetskog senzibiliteta. Analitički kognitivni tipovi učenika bolje će iskazati preciznost percepcije nekog sadržaja pri likovnom izražavanju od učenika s više globalno orijentiranim stilom percepcije, te će ga prikazati s više detalja i točnosti. S druge strane, sintetički (globalni) tipovi učenika bolje će se izražavati pri prikazu motiva iz mašte odnosno apstraktnih motiva. Razlike među učenicima u likovnom mišljenju i izražavanju također se javljaju u odnosu na vrijeme koje im je potrebno za rješavanje nekog likovnog problema; u pravilu, oni kojima je potrebno duže vrijeme stvaraju likovno kvalitetnije uratke od onih učenika kojima je potrebno kraće vrijeme za rješavanje zadataka (Zimmerman, 2007). Razlike u kognitivnim stilovima također određuju veće ili manje sklonosti određenim likovnim područjima (slikarstvo, crtanje/grafika, trodimenzionalno oblikovanje). Ukoliko učitelj primijeti da su neki učenici posebice skloni određenom području, u nekim slučajevima može osmisliti posebne individualne zadatke za takve učenike. Međutim, treba voditi računa da svi učenici trebaju steći iskustvo likovnog izražavanja na svim područjima koja trebaju u kurikulu biti podjednako zastupljena; učitelji također trebaju izbjeći zamku prilagođavanja likovnih zadataka i tehnika vlastitim preferencijama odnosno izbjegavanje realizacije zahtjevnijh nastavnih sadržaja predviđenih nastavnim planom i programom, što je također nerijedak slučaj u školskoj praksi. Naime, učitelji mogu osjećati nesigurnost u radu zbog nedovoljnog poznavanja neke likovne tehnike, materijala ili sadržaja; stoga je važno da, pored ostalih, posjeduju i predmetno stručne kompetencije, koje će im omogućiti realizaciju nastavnih sadržaja optimalan način.

**Zaključak**

Suvremeno koncipirana nastava likovne kulture zahtijeva od učitelja posjedovanje profesionalnih, osobnih i predmetnostručnih kompetencija, koje će im omogućiti poticanje individualnosti i samostalnosti u kreativnom mišljenju i izražavanju kod učenika. Tijekom realizacije nastavnog procesa učitelji, između ostaloga, trebaju uvažavati različitosti stilova učenja učenika, ali i osvijestiti vlastite stilove razmišljanja koji utječu na odabir načina poučavanja. U nastavi je važno koristiti se raznovrsnim nastavnim metodama i pomagalima, koji će omogućiti učenicima različitih kognitivnih stilova razumijevanje i usvajanje nastavnih sadržaja, s ciljem učinkovitog ostvarivanja ishoda učenja.

U nastavi likovne kulture (kao i u nastavi općenito) potrebno je poticati razvijanje i primjenu što raznovrsnijih stilova učenja, i to na način oblikovanja problemskih zadataka u kojima se kombiniraju različite vrste aktivnosti te se učenicima također daje mogućnost da, osim razvoja svojih 'jakih strana', vježbaju i sposobnosti u kojima se ne ističu. Na taj način učenici mogu ostvariti potrebnu razinu sposobnosti za integrirano učenje, u svrhu cjelovitog razvoja njihove osobnosti. Cilj ovoga rada jest ukazati na navedenu dimenziju odgojno-obrazovnog procesa koja se, unatoč svojoj važnosti, još uvijek nedovoljno ističe kako u stručnoj literaturi, tako i u nastavnoj praksi, kao i potaknuti daljnja istraživanja na navedenom području.

**Literatura**

De Boer, A. L., Bothma, T. J. (2003). Thinking styles and their role in teaching and learning.

Felder, R. M., Henriques, E. R. (1995). Learning and teaching styles in foreign and second language education. *Foreign Language Annals*, *28*(1), 21-31.

Husarić, M. (2011). Važnost uvažavanja kognitivnih stilova i stilova učenja kod učenika u procesu poučavanja. *Metodički obzori,* 12, 6(2011), 143-151.

Karalvaris, B. (1991). *Metodika likovnog odgoja 1*. Rijeka: Hofbauer p.o.

Karlavaris, B., Berce-Golob, H. (1991). *Likovna vzgoja: priročnik za učitelje razrednega pouka*. Ljubljana: DSZ.

Kolb, D. A. (1984). *Eksperiental learning*. New Jersey: Prentice Hall, Inc., Englewood Cliffs.

Kolb, D. A., Boyatzis, R. E., Mainemelis, C. (2000). Experiental learning theory: Previous research and new directions. U: Sternberg, R. J., Zhang, L. F. (Ur.) (2000). *Perspectives on cognitive, learning and thinking styles* (227-247). New York: Lawrence Erlbaum.

Marentič Požarnik, B., Magajna, L., Peklaj, C. (1995). *Izziv raznolikosti; stili spoznavanja, učenja, mišljenja*. Nova Gorica: Educa.

Pastuović, N. (1999). *Edukologija: Integrativna znanost o sustavu cjeloživotnog obrazovanja i odgoja*. Zagreb: Znamen.

Smith, L. H., Renzulli, J. S. (1984). Learning style preferences: A practical approach for teachers. *Theory Into Practice*, 23, 44-50.

Stojaković, P. (2000). *Kognitivni stilovi i stilovi učenja*. Banja Luka: Filozofski fakultet Univerziteta u Banja Luci.

Šimić Šašić, S. (2011). Interakcija nastavnik-učenik: teorije i mjerenje. *Psihologijske teme*, 20(2), 233-260.

Tacol, T. (2003). *Likovno izražanje: didaktična izhodišča za problemski pouk likovne vzgoje v devetletni osnovni šoli*. Ljubljana: Debora.

Tomljenović, Z. (2015). An interactive approach to learning and teaching in visual arts education. *CEPS Journal*, 5(3), 75-95.

Tomić, A. (2003). *Izbrana poglavja iz didaktike.* Ljubljana: Filozofska fakulteta, Center za pedagoško izobraževanje.

Torrance, E. P. (1972). Can We Teach Children To Think Creatively? *The Journal of Creative Behaviour*, 6(2), 114-143.

Witkin, H. A., Moore, C. A., Goodenough, D. R., Cox, P. W. (1977). Field-Dependent and Field-Independent Cognitive Styles and Their Educatonal Implications. *Review of Educational Research*, 47( 1), 1-64.

Zimmerman, E. (2007). Cognitive Style and Related Educational Issues: New Directions for Research in Art Education. *Journal of Art & Design Education*, 2(1), 15 – 30.

**Appreciation of learning styles in visual arts education**

**Abstract**

Within the educational process we can speak about cognitive styles, learning styles, teaching styles, styles of cognition and thinking styles. Some authors define these terms interchangeably, while others emphasise the differences between them, in terms of the wide and narrow coverage of cognitive, physiological and affective processes, which are active during the learning of an individual. An appreciation of students' learning styles is extremely important; the way of teacher's teaching directly affects the way and the results of students' learning, because students react differently to different ways of teaching. Researchers in the field of teaching and learning have done many classifications of learning styles. In this paper we shall specify those that are most influenced by the development of modern pedagogical theory and that can be applied to the area of visual arts education. In visual arts education (as well as in education in general) it is necessary to encourage the development and use of lots of different learning styles. This can be realised through creating of problem-solving tasks in which different types of activities and variety of teaching methods are combined. The way of teaching should include as many learning styles as possible, which gives the possibility to all students to develop not only their 'strong points', but also those skills, that do not stand out. In this way, students can achieve the required level of skills for integrated learning, in order to achieve the integral development of their personality. The aim of this paper is to point to this dimension of the educational process which, despite its importance, it is still not enough emphasised, as in the scientific literature, as well as in the classroom.

**Key words:** cognitive styles, learning styles, visual arts education, learning and teaching methods, learning